Assisi

Assisi (inatamkwa Asizi) ni mji wa Italia, mkoa wa Umbria, wilaya ya Perugia. Wakazi wake ni 27,378 (2025).

Ni maarufu hasa kwa kuwa ndiko alikozaliwa mtakatifu Fransisko (1182-1226), shemasi aliyeanzisha utawa wenye matawi mbalimbali ambao ni mkubwa kuliko mashirika yote ya Kanisa Katoliki.

Miaka hiyohiyo huko walizaliwa pia kaisari Federiko II, Klara wa Asizi na Anyesi wa Asizi.

Baadaye tena hukohuko alizaliwa mtakatifu mwingine, Gabrieli wa Bikira Maria wa Mateso.

Sehemu mbalimbali za mji huo zimo katika orodha ya urithi wa dunia ya UNESCO.

 Historia 
Kwa asili Asizi ni mji wa Kirumi ambao ulipata umuhimu kwa sababu unatawala barabara kuu ya mkoa wa Umbria kutoka Spoleto (ambayo katika Karne za Kati ilikuwa makao ya mfalme mdogo aliyekuwa chini ya mfalme mkuu wa Ujerumani) hadi Perugia mji uliokuwa chini ya utawala wa Papa. 

Wakati huo kulikuwa na ushindani mkubwa kati ya Asizi uliokuwa chini ya mfalme mkuu na jirani yake Perugia uliosimama upande wa Papa.

Mbali ya hayo ndani ya mji wenyewe yalianza mapigano kati ya mayores (wakubwa, yaani masharifu) na minores (wadogo) yaliyosababisha masharifu wengi kukimbilia Perugia na hivyo kuzidisha chuki kati ya miji hiyo. Matokeo yake ni mapambano ya mwaka 1202 ambayo Fransisko pia aliyashiriki akashikwa mateka kwa mwaka mzima.

 Picha 

 Viungo vya nje 
Tovuti rasmi   

Jamii:Miji ya Italia
Jamii:Fransisko wa Asizi
Jamii:Urithi wa Dunia
Jamii:Umbria